ინიაციო კასისი

ინიაციო დანილე ჯოვანი კასისი (დ. 13 აპრილი, 1961) — შვეიცარიელი ექიმი და პოლიტიკოსი, რომელიც 2017 წლის 1 ნოემბრიდან შვეიცარიის ფედერალური საბჭოს წევრია და 2026 წლისთვის შვეიცარიის კონფედერაციის ვიცე-პრეზიდენტია. კაისის არის ლიბერალ-რადიკალური პარტიის წევრი.

კასისი ფედერალურ საბჭოში აირჩიეს 2017 წლის 20 სექტემბერს დიდიე ბურკჰალტერის გადადგომის შემდეგ. თანამდებობის დაკავების შემდეგ ინიაციო ხელმძღვანელობს საგარეო საქმეთა ფედერალურ დეპარტამენტს. 2021 წლის 8 დეკემბერს კასისი აირჩიეს შვეიცარიის კონფედერაციის პრეზიდენტად 2022 წლისთვის.

ადრეული ცხოვრება და განათლება
კასისი დაიბადა 1961 წლის 13 აპრილს მალკანტონესის საავადმყოფოში, კროლიოში (დღევანდელი სესა), ტიჩინოში, ჯინო კასისისა და მარია როზას ოჯახში. ინიაციო კასისის ჰყავს სამი და. ინიაციო დაიბადა იტალიის მოქალაქედ და შვეიცარიის მოქალაქეობა მიიღო წარმოშობით, როდესაც კასისის მშობლები ნატურალიზაციის გზით შვეიცარიის მოქალაქეები გახდნენ 1976 წელს. 2017 წელს არჩევამდე ინიაციო ფლობდა ორმაგ მოქალაქეობას. კასისი სწავლობდა მედიცინას ციურიხის უნივერსიტეტსა და ლოზანის უნივერსიტეტში 1987 წლამდე.

კარიერა
შემდგომში კასისი სპეციალიზდა შინაგან მედიცინასა და საზოგადოებრივ ჯანმრთელობაში, საზოგადოებრივი ჯანმრთელობის მიმართულებით მაგისტრის ხარისხი მიიღო 1996 წელს. 1998 წელს ლოზანის უნივერსიტეტმა ინიაციოს მიანიჭა მედიცინის დოქტორის ხარისხი. 1996 წლიდან 2008 წლამდე კასისი ტიჩინოს კანტონის ექიმი იყო, ხოლო 2008 წლიდან 2012 წლამდე შვეიცარიის ექიმთა ასოციაციის ვიცე-პრეზიდენტის თანამდებობას იკავებდა.

პოლიტიკური კარიერა
ეროვნული საბჭო
ტიჩინოს კანტონში მცხოვრები კასისი ეროვნული საბჭოს წევრი იყო 2007 წლის 4 ივნისიდან 2017 წლის 30 ოქტომბრამდე სადაც ინიაციო ლიბერალ-რადიკალურ პარტიას ეკუთვნოდა.

ფედერალური საბჭო
როდესაც ფედერალური საბჭოს წევრმა დიდიე ბურკჰალტერმა 2017 წელს განაცხადა, რომ პოლიტიკიდან გადიოდა, კასისი იყო იმ სამ კანდიდატს შორის, რომლებიც ლიბერალ-რადიკალურმა პარტიამ პოლიტიკოსის შემცვლელად შეარჩია, დანარჩენი ორი იყვნენ იზაბელ მორე (ეროვნული საბჭოს წევრი ვოს კანტონიდან) და პიერ მოდე (ჟენევის კანტონის თანამდებობის პირი და ჟენევის ყოფილი მერი). კასისი ბურკჰალტერის სავარაუდო მემკვიდრედ მიიჩნეოდა.

არჩევნებში, რომელიც 2017 წლის 20 სექტემბერს გაიმართა, ფედერალურმა ასამბლეამ კასისი ფედერალური საბჭოს წევრად მეორე ტურში აირჩია — ინიაციო კასისიმ 244 მოქმედი ხმადან 125 მიიღო და 1848 წლის შემდეგ გახდა 117-ე ფედერალური საბჭოს წევრი. ინიაციოს მხარს უჭერდნენ ასამბლეაში წარმოდგენილი ცენტრისტულ-მემარჯვენე და მემარჯვენე პარტიები.

კასისიმ თანამდებობა 2017 წლის 1 ნოემბერს დაიკავა, როგორც საგარეო საქმეთა დეპარტამენტის ხელმძღვანელმა, და შეცვალა დიდიე ბურკჰალტერი. არჩევის შემდეგ მალევე გარკვეული დაპირისპირება გამოიწვია იმან, რომ მედიამ გაავრცელა ინფორმაცია — არჩევამდე ცხრა დღით ადრე მიმართავდა და გაწევრიანდა იარაღის ფლობის უფლებების დამცველ ჯგუფში „პროტელი“, რამაც, საგარეო საქმეთა მინისტრის რანგში, ევროკავშირთან მისი ურთიერთობა შეიძლება გაართულოს, განსაკუთრებით იარაღის ერთობლივ პოლიტიკასთან დაკავშირებული განხილვების ფონზე.
კასისმა მალევე შეწყვიტა წევრობა „პროტელში“ და სხვა მსგავსი ორგანიზაციებში.
2021 წელს კასისი შვეიცარიის ვიცე-პრეზიდენტი იყო. 2021 წლის 8 დეკემბერს ინიაციო დანილე ჯოვანი აირჩიეს შვეიცარიის პრეზიდენტად 2022 წლისთვის. კასისიმ თანამდებობა 2022 წლის 1 იანვარს დაიკავა და შეცვალა გი პარმელენი.

2022 წელს, როგორც შვეიცარიის კონფედერაციის პრეზიდენტმა, კასისმა წამყვანი როლი შეასრულა შვეიცარიის ნეიტრალიტეტის ხელახალ განსაზღვრაში რუსეთის მიერ უკრაინაში შეჭრის ფონზე. ევროკავშირთან შემოთავაზებული ჩარჩო შეთანხმების ჩაშლასა და შვეიცარიის ეროვნული ინტერესების დაცვას შორის რთულ ბალანსში, ინიაციო დანილეს საერთაშორისო სანქციების საკითხში მხარი დაუჭირა ევროკავშირის პოზიციას რუსეთის მიმართ. 20 ოქტომბერს კასისი ოფიციალური ვიზიტით ეწვია უკრაინას, სადაც შეხვდა პრეზიდენტ ვოლოდიმირ ზელენსკის, პრემიერ-მინისტრ დენის შმიჰალსა და საგარეო საქმეთა მინისტრ დმიტრო კულებას.

პირადი ცხოვრება
კასისი დაქორწინებულია პაოლა კასისზე და ცხოვრობს მონტანიოლაში.